ཚོགས་ཀྱི་མཆོག་

ཚོགས་ཀྱི་མཆོག་ཅེས་པ་ནི་བྱང་ཆུབ་སེམས་དཔའ་འཕགས་པའི་དགེ་འདུན་ལ་གོ་དགོས། འདིའི་ཚུལ་ནི་ཇི་ལྟར་ཞེ་ན། ཚོགས་ཞེས་པ་ནི་སྤྱིར་དགེ་འདུན་ལ་བྱ་ཞིང་། དགེ་འདུན་ཡང་རིགས་མང་པོ་ཡོད་པ་ལས། བྱང་ཆུབ་སེམས་དཔའ་འཕགས་པ་རྣམས་ཀྱི་ཚོགས་ནི་ཚོགས་རྣམས་ཀྱི་རྩེ་མོར་གྱུར་པ་སྟེ། དེ་ནི་ཚོགས་ཀྱི་མཆོག་ཏུ་འགྱུར་བ་ཡིན།
ནང་དོན།
ཚོགས་ཀྱི་མཆོག་ཅེས་པ་ནི་བྱང་ཆུབ་སེམས་དཔའི་ཚོགས་ལ་གོ་དགོས། "འདས་མ་འོངས་ད་ལྟར་གྱི་དུས་གསུམ་དུ་བྱོན་གཤེགས་བཞུགས་པར་མཛད་པའི་རྫོགས་པའི་སངས་རྒྱས་ཀུན་དང་ལུང་དང་རྟོགས་པས་བསྡུས་པའི་དམ་པའི་ཆོས་དང་ཚོགས་ཀྱི་མཆོག་བྱང་སེམས་འཕགས་པའི་དགེ་འདུན་དང་བཅས་པ་ཀུན་ལ།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཞེས་གསུངས་པ་ལྟར། ཚོགས་ཀྱི་མཆོག་ཞེས་པ་ནི་བྱང་ཆུབ་སེམས་དཔའ་འཕགས་པའི་དགེ་འདུན་ལ་བྱ།
ཚད་གཞི། 
"ཚོགས་རྣམས་ཀྱི་མཆོག་ནི་རྩེ་མོར་གྱུར་པ་སྟེ། བྱང་ཆུབ་སེམས་དཔའི་ཚོགས་སོ། །ཆོས་ཀྱང་ཡིན་ལ་ཚོགས་མཆོག་ཀྱང་ཡིན་ཏེ། དེ་དག་དང་ལྷན་ཅིག་པའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསལ་བར་གསུངས། འདིས་ཚོགས་ཀྱི་མཆོག་ཞེས་པ་ནི་ཚོགས་རྣམས་ཀྱི་ནང་ནས་རྩེ་མོར་གྱུར་པ་སྟེ་བྱང་ཆུབ་སེམས་དཔའི་ཚོགས་ལ་བྱ་དགོས་པ་གསལ་པོ་ཡིན།
ཕྱག་འཚལ་བའི་ཡུལ། 
"དུས་གསུམ་དུ་བྱོན་གཤེགས་མཛད་པའི་སངས་རྒྱས་ཀུན་དང་ལུང་དང་རྟོགས་པའི་ཆོས་དང་ཚོགས་ཀྱི་མཆོག་བྱང་ཆུབ་སེམས་དཔའ་འཕགས་པ་དང་བཅས་པ་རྣམས་ལ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལྟར། ཚོགས་ཀྱི་མཆོག་ཞེས་པ་ནི་སངས་རྒྱས་དང་ཆོས་དང་ལྷན་དུ་ཕྱག་འཚལ་བའི་ཡུལ་གྱི་ནང་ནས་གཅིག་ཏུ་འཇོག
ཁྱད་ཆོས། 
"ཚོགས་རྣམས་ཀྱི་མཆོག་འདུས་ནས་འབྲལ་བ་མེད་པ་དགེ་འདུན་དང་བཅས་པ་རྣམས་ལ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་ལྟར། ཚོགས་ཀྱི་མཆོག་ཞེས་པ་ནི་འདུས་ནས་འབྲལ་བ་མེད་པའི་ཁྱད་ཆོས་ཡོད།
ཕྱག་འཚལ་བའི་ཚུལ། 
"འདས་མ་འོངས་ད་ལྟར་གྱི་དུས་གསུམ་དུ་གཤེགས་པའི་སངས་རྒྱས་ཀུན་དང་ཆོས་དང་ཚོགས་ཀྱི་མཆོག་དགེ་འདུན་དང་བཅས་པ་རྣམས་ལ་ཞིང་ཁམས་ཐམས་ཅད་ཀྱི་རྡུལ་ཕྲ་རབ་ཀུན་གྱི་གྲངས་སྙེད་ཀྱི་ལུས་བཏུད་ནས་བདག་ཕྱག་འཚལ་ལོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་གསུངས་པ་ལྟར། ཚོགས་ཀྱི་མཆོག་ལ་ཞིང་ཁམས་ཐམས་ཅད་ཀྱི་རྡུལ་ཕྲ་རབ་ཀུན་གྱི་གྲངས་སྙེད་ཀྱི་ལུས་བཏུད་ནས་ཕྱག་འཚལ་དགོས།
བསྡུས་དོན།
ཚོགས་ཀྱི་མཆོག་ཞེས་པ་ནི་བྱང་ཆུབ་སེམས་དཔའ་འཕགས་པའི་དགེ་འདུན་ལ་བྱ་སྟེ། ཚོགས་རྣམས་ཀྱི་ནང་ནས་རྩེ་མོར་གྱུར་པ་ཡིན། དེ་ནི་སངས་རྒྱས་དང་ཆོས་དང་ལྷན་དུ་ཕྱག་འཚལ་བའི་ཡུལ་གྱི་ནང་ནས་གཅིག་ཏུ་འཇོག་ཅིང་། འདུས་ནས་འབྲལ་བ་མེད་པའི་ཁྱད་ཆོས་ཡོད། ཚོགས་ཀྱི་མཆོག་ལ་ཞིང་ཁམས་ཐམས་ཅད་ཀྱི་རྡུལ་ཕྲ་རབ་ཀུན་གྱི་གྲངས་སྙེད་ཀྱི་ལུས་བཏུད་ནས་ཕྱག་འཚལ་དགོས།
ལུང་ཁུངས།